ສະຫະພາບເອີຣົບໂດຍຜ່ານແຜນງານສົ່ງເສີມການຄຸ້ມຄອງ,ຄວາມເທົ່າທຽມ, ຄຸນນະພາບ, ການເຂົ້າເຖິງການສຶກສາຂັ້ນພື້ນຖານ(BEQuA-BasED) ຂອງຕົນ, ໂດຍຈະສະໜອງວົງເງິນປະມານ 17 ລ້ານໂດລາສະຫະລັດ ເພື່ອຊ່ວຍປັບປຸງການເຂົ້າເຖິງທີ່ເທົ່າທຽມ ແລະ ການບັນລຸການສຶກສາຂັ້ນພື້ນຖານທີ່ມີຄຸນນະພາບເພື່ອຍົກສູງການຄຸ້ມຄອງ, ການວາງແຜນ ແລະ ການບໍລິຫານຂະແໜງສຶກສາໃນລາວ.
ທ່ານ ນາງ ແສງເດືອນ ຫຼ້າຈັນທະບູນ ລັດຖະມົນຕີຊ່ວຍວ່າການກະຊວງສຶກສາທິການແລະກິລາ ກ່າວຕໍ່ພິທີວ່າ: ການປັບປຸງຄຸນນະພາບການສຶກສາແມ່ນໜຶ່ງໃນບັນດາບູລິມະສິດຕົ້ນຕໍຂອງລັດຖະບານ ແລະ ຈຳເປັນທີ່ສຸດສຳລັບການບັນລຸເປົ້າໝາຍສະຫັດສະວັດແຫ່ງການພັດທະນາທີ່ຍືນຍົງ ( SDGs) ແລະ ໃນການຊ່ວຍເຫຼືອລາວຫຼຸດພົ້ນອອກຈາກສະຖານະດ້ອຍພັດທະນາ. ແຜນງານ BEQuA-BasED ຂອງສະຫະພາບເອີຣົບມີຄວາມກົມກຽວກັບບັນດາບູລິມະສິດຂອງແຜນພັດທະ ນາຂະແໜງສຶກສາສົກປີ 2016-2020 ແລະນອກນີ້ ຍັງຈະເປັນການປະກອບສ່ວນອັນຕັ້ງໜ້າເຂົ້າໃນການຈັດຕັ້ງປະຕິບັດແຜນພັດທະນາເສດຖະກິດ ແລະສັງຄົມແຫ່ງຊາດສົກປີ 2016-2020.
ທ່ານ ມີແຊນ, ອຸປະທູດ ສະຫະພາບເອີຣົບ ປະຈຳລາວ ກ່າວວ່າ: ການສຶກສາແມ່ນຂະແໜງຍຸດທະສາດໃນການຫຼຸດຜ່ອນຄວາມທຸກຍາກ ແລະ ການພັດທະນາທີ່ຍືນຍົງ, ແຕ່ກ່ອນອື່ນໝົດການສຶກສາ ສຳລັບທຸກຄົນແມ່ນແກນຫຼັກຂອງສັງຄົມທີ່ມີຄວາມຍຸຕິທຳ, ແຜນງານ BEQuA-BasED ໄດ້ຮັບການຜັນຂະຫຍາຍມາຈາກນະໂຍບາຍຂອງອີຢູ ແລະ ບັນດາບູລິມະສິດຍຸດທະສາດຂອງແຜນພັດທະນາເສດຖະກິດ-ສົງຄົມ ແຫ່ງຊາດຄັ້ງທີVIII 2016-2020 ແລະ ແຜນພັດທະນາຂະແໜງການສຶກສາສົກປີ 2016-2020. ອີຢູ ຈະເຮັດວຽກຢ່າງໃກ້ຊິດກັບກະຊວງສຶກສາທິການ ແລະກິລາ ແລະ ສະຖານທູດອົດສະຕຣາລີ ເພື່ອຈັດຕັ້ງປະຕິບັດແຜນງານນີ້ໃຫ້ໄດ້ຮັບໝາກຜົນສູງສຸດ.
ວົງເງິນຊ່ວຍເຫຼືອສ່ວນທີໜຶ່ງຈຳນວນ 11,5 ລ້ານເອີໂຣ ແມ່ນປະກອບສ່ວນເຂົ້າໃນແຜນງານສົ່ງເສີມຄຸນນະພາບ ແລະ ການເຂົ້າເຖິງການສຶກສາຂັ້ນພື້ນຖານໃນລາວ (BEQUAL) ເຊິ່ງໄດ້ຮັບການຊ່ວຍ ເຫຼືອຈາກລັດຖະບານອົດສະຕາລີ ໃນວົງເງິນ 48 ລ້ານເອີໂຣ, ແຜນງານນີ້ ມີຈຸດປະສົງເອື້ອອຳນວຍຄວາມສະດວກແກ່ບັນດາເດັກນ້ອຍຜູ້ດ້ອຍໂອກາດຈຳນວນຫຼາຍກ່າວເດີມ ບັນລຸການສຶກສາຂັ້ນພື້ນຖານທີ່ມີຄຸນນະພາບ,ສາມາດຮູ້ໜັງສື, ຄິດໄລ່ເປັນ ແລະ ໄດ້ຮັບທັກສະຊີວິດອື່ນໆທີ່ຈຳເປັນຄາດວ່າເດັກນັກຮຽນລະດັບປະຖົມຫຼາຍກວ່າ 450 ພັນຄົນໃນບັນດາ 66 ເມືອງຈະໄດ້ຮັບຜົນປະໂຫຍດຈາກແຜນງານນີ້, ກິດຈະກຳແຜນງານແມ່ນຈະກວມເອົາການປັບປຸງຫຼັກສູດການສອນພັດທະນາອົງກອນ ແລະ ເຄື່ອງມືການຮຽນການສອນໃໝ່, ຍົກສູງທັກສະຄູອາ ຈານ, ສະໜັບສະໜູນທຶນສຶກສາວິຊາຊີບຄູໃຫ້ແກ່ບ້ານທີ່ຂາດເຂີນຄູສອນ, ປັບປຸງການບໍລິຫານ ໂດຍຖືເອົາໂຮງຮຽນເປັນພື້ນຖານ, ປັບປຸງໂຄງລ້າງພື້ນຖານໂຮງຮຽນ, ສະໜອງອາຫານທ່ຽງສຳລັບນັກຮຽນ ແລະອີກຫຼາຍກິດຈະກຳອື່ນໆທີ່ມີຈຸດປະສົງປັບປຸງຄຸນນະພາບການສຶກສາຂັ້ນປະຖົມ ແລະ ປັບປຸງການມີສ່ວນຮ່ວມຂອງເດັກ ແລະ ຊຸມຊົນຂອງເຂົາເຈົ້າເຂົ້າໃນການພັດທະນາການສຶກສາຂັ້ນປະຖົມ.